80-vuotiaan Aulin säästöt katosivat, kun pankkiiriliike myi sijoitustuotteen toisen perään – Auli ei edes muista tapaamisia

80-vuotiaan Aulin omaisuus hävisi surkeisiin sijoituspäätöksiin ja jättimäisiin kuluihin. Hänen varansa olivat viiden vuoden aikana 19 eri strukturoidussa sijoitustuotteessa, jotka kaikki tuottivat tappiota. Sijoitukset myynyt Elina-pankkiiriliike vaihtoi viime vuonna nimensä Aalto-pankkiiriliikkeeksi.

Viime kesäkuussa helsinkiläinen 80-vuotias Auli kaatui ja mursi käsivartensa. Sisarentytär tuli häntä hoitamaan, koska Aulilla ei ole omia lapsia. Kun sisarentytär availi Aulin kanssa posteja, kävi ilmi, että Kela peräsi tädiltä selvitystä tämän sijoitusvarallisuudesta.